OSLANY. Na štarte nechýbali cyklisti z 22 krajín Európy, Ázie, Ameriky a Austrálie, Milan Barényi obsadil skvelé štvrté miesto.
V Číne iba špička
Najlepší slovenskí pretekári dostali možnosť zapojiť sa do cyklokrosového kolotoča, ktorý odštartoval svetovým pohárom kategórie C1 na Qiansen Trophy v Číne. Milan Barényi mal na drese v 62-člennom štartovnom poli sedmičku, po krátkom nájazde nasledovali úzke cestičky miestneho lesoparku.
Preteky sa začali presne podľa predpokladov, na čele sa usadila trojica Al, Trebon a Chainel. Práve pretekár Pro tímu AG2R Steve Chainel predviedol to, na čo sú u neho všetci zvyknutí na Svetových pohároch CDM. Atakoval už v úvode a svojim súperom sa vzdialil. Nanešťastie mal technické problémy s prehadzovačom a musel meniť bicykel.
Na čele zostala dvojica Al a Trebon, ktorá spoločne jazdila celé preteky. Za nimi sa vytvorila päťčlenná skupina, kde číhal skúsený Milan Barényi. Po opätovných problémoch s defektom Chainela a odskúšaní si súperov Milan zaútočil a jazdil osamotene na treťom mieste. Nanešťastie, rýchlik Steve Chainel na rýchlej trati dokázal nemožné. Doslova letel okolo súperov a na konečnom treťom mieste ho zastavila len cieľová páska, potreboval by minimálne jeden okruh navyše, aby sa dokázal dotiahnuť na vedúcu dvojicu, formu však na to mal a odsunul Milana Barényiho na nepopulárne štvrté miesto.
Barényi: V takýto výsledok som ani nedúfal
"Okruh sa mi celkom páčil, no v takýto výsledok som ani nedúfal. Prvá desiatka by bola skvelá, no šlo sa mi celkom fajn, a tak som skúsil zaútočiť. V závere mi len veľmi tesne ušlo tretie miesto, no na Chainela som naozaj dnes nemal. Nebyť jeho smoly, určite by vyhral, takže so štvrtým miestom som nadmieru spokojný. Organizácia naozaj skvelá, perfektné zázemie, verím, že sa do Číny na cyklokros ešte vrátim," v cieli sa vyjadril jazdec KCK Oslany Milan Barényi.
Výsledky kategórie C1 na Qiansen Trophy v Číne: 1. AL Thijs (Holandsko) 59:20:00, 2. TREBON Ryan (USA) 59:43:00, 3. CHAINEL Steve (Francúzko) 1:00:07, 4. BARÉNYI Milan (Slovensko) 1:00:26
FOTO: ARCHÍV - MB
Štyridsiatnik má za sebou tisíc štartov
Po veľkom úspechu v Číne sme cyklokrosárovi, ktorý má za sebou vyše tisíc štartov, položili niekoľko otázok.
Čo sa vám ešte v Číne páčilo, absolvovali ste okrem pretekov aj niečo iné?
- Vraví sa, že lepšie je raz vidieť, ako desaťkrát počuť. Ja sa ale priznám, že možno z nejakého dokumentu o Číne by som asi krajinu spoznal viac. Takže okrem Čínskeho múru a návštevy Budhistického chrámu patriaceho medzi desať najstarších v Číne, som toho veľa nevidel. Bol som tam týždeň aj s cestou, takže toho zas až tak moc nebolo, ale aj napriek tomu musím povedať, že organizátor sa o nás postaral naozaj na jednotku, či už spomínanými pamiatkami, ale aj ubytovaním v top hoteloch, čo sa inde vo svete veľmi nevidí.
Aký je teraz váš program, na aké podujatia sa chystáte?
- Momentálne pomaly končím sezónu MTB (horská cyklistika) a od októbra sa u nás a vo svete začína sezóna cyklokrosu, kde absolvujem celý Slovenský pohár a určite aj nejaký "sveťák" v rámci možností.
Ciele budú opäť zrejme tie najvyššie?
- Čo sa týka Slovenského pohára, myslím, že má pre mňa váhu len jediný výsledok, a to byť aspoň ešte raz majstrom Slovenska. Vo svetovom pohári sa uspokojím s výsledkom okolo 30. miesta, keďže som tam už suverénne najstarší.
Čo od cyklokrosu vo svojej kariére ešte očakávate?
- Myslím, že ja už som si toho odpretekal dosť, počet štartov prekročil tisícku a moja cyklokrosárska kariéra v kategórii ELITE sa blíži ku koncu. Moje, ale i slovenské maximum bolo 14.a 19.miesto na majstrovstvách sveta, a to už len ťažko prekonám. Rád by som sa ale pokúsil možno v kategórii MASTERS, pokiaľ budem mať motiváciu absolvovať pár majstrovstiev sveta.
Čomu všetkému sa okrem cyklokrosu venujete?
- Vždy mi bolo blízke bežecké lyžovanie, hokej, beh, pretože to je nevyhnutná súčasť zimnej prípravy cyklistu. Momentálne objavujem mimo sezóny krásy skialpinizmu.
Čo vás vlastne k tomuto športu viedlo. Aké boli vaše začiatky?
- K cyklistike som sa dostal ako 11-ročný popri bratovi a pod vedením Františka Gurína. V Tatra Pravenec som jazdil až do 17-tich rokov hlavne cestu a cyklokros. V roku 1995 prišiel bum horskej cyklistiky a o dva roky na to som prestúpil do tímu KCK Oslany, neskôr TREK KCK Oslany, kde som dosiahol aj svoje najväčšie úspechy.
Ako sa vám podarilo dostať medzi slovenskú špičku?
- Oveľa ťažšie, ako sa tam dostať, bolo pre mňa tam zotrvávať. Veľakrát som bol hlavne v reprezentácií považovaný, najmä po tridsiatke, za neperspektívneho, ale aj to patrí k športu. Dnes mám 40-ku a teší ma, že na Slovensku stále dokážem aj popri pracovných a rodinných povinnostiach držať krok o minimálne desať a viac rokov mladšími borcami.
Tých úspechov je množstvo, no máte ešte nejakú životnú métu?
- V cyklistike som získal štrnásť titulov majstra Slovenska či už v MTB cross coutry, maratóne, cyklokrose, ale aj v zjazde. Som majster Čiech, niekoľkokrát som vyhral Slovenský pohár, Český pohár, desaťetapové cestné UCI preteky Okolo Kamerunu a dokonca mám medailu z časovky jednotlivcom na ceste. Je takmer jasné z dlhodobého hľadiska, že moja výkonnosť pôjde už len dolu, takže pomýšľať na vysoké ciele nemá veľmi význam. Určite každý dobrý výsledok, ako napríklad toto štvrté miesto z Číny ma vždy poteší a motivuje. Ťažko je hovoriť o životných métach, pretože aj moje priority sa časom zmenili. Bol by som však veľmi rád, keby som všetky tie skúsenosti zo športu dokázal zúročiť a odovzdať nielen môjmu synovi.